દુનિયાનો કોઈ પ્રોટોકોલ પ્રેમ કરવાની ના પાડતો નથી. સાચો મહાન કે મોટો માણસ એ જ છે જે દરેકની સાથે માણસની જેમ વર્તે છે. આમ તો એવું કહેવાય છે કે માણસ જેમ આગળ વધે એમ વધુ નમ્ર બનવો જોઈએ. આપણે દાખલાઓ પણ એવા આપીએ છીએ કે ફૂલ આવે પછી છોડ જરાક નમે છે. થોડીક પ્રસિદ્ધિ મળી જાય એટલે અમુક લોકો હવામાં આવી જાય છે. દુનિયા સાથે તો ઠીક, પોતાના પરિવારજનો અને સંતાનો સાથે પણ માણસનો વર્તાવ જુદો થઈ જતો હોય છે! એક સેલિબ્રિટીના સંતાને કહેલી આ વાત છે કે અમારે તો ડેડીને મળવું હોય તો પણ એપોઇન્ટમેન્ટ લેવી પડે એવી હાલત છે. સ્વજનોને દૂર કરી દે એવી સફળતાનો કોઈ મતલબ ખરો?